Lav et referat af nedenstående tekst:

Tekst:
- Jeg har aldrig været så presset i mit liv. Signe Nyholm Thomsen er følelsesladet. Onsdag morgen stod hun endelig på Afrikas højeste punkt, Uhuru Peak, et år efter hun vandt turen i TV2 Nords "Udfordringen". I en uge har hun kæmpet for at komme til toppen sammen med sin mor Susanne, ekspeditionsleder Jon Lindberg og TV2 Nords videojournalist Robert Bedsted. En tur, der har budt på flere udfordringer undervejs med begyndende højdesyge hos mor Susanne, hovedpine og mavekramper hos Signe og atrieflimmer hos Robert Bedsted. Som om det ikke var nok, har dele af turen foregået i silende regn og med dårlig sigtbarhed. Det var derfor en kæmpe forløsning at nå toppen af Kilimanjaro. - Man vil gerne være ovenpå, når man får sådan en præmie, men højdesygen var virkelig slem. Til alt held havde vi tid til at nyde toppen, og det var helt fantastisk, siger Signe Nyholm Thomsen. I naturens vold Holdet har de seneste dage bevæget sig rundt på sydsiden af bjerget gennem en højalpin stenørken i mere end 4000 meters højde. For hver dag er turen blevet hårdere og hårdere, og natten til onsdag var det altså tid til den store finale – det såkaldte topforsøg. Her blev de vækket omkring midnat i Kosovo Camp, og i lyset fra pandelamper har de bevæget sig på en bjergryg opad mod punktet Stella Point, der markerer Kilimanjaro-vulkanens enorme kraterkant, for til sidst at bevæge sig langs med kraterkanten frem til Uhuru Peak, der er det højeste punkt i Afrika. Turen blev besværliggjort af, at der var faldet sne, og at de hele tiden skred ned, når de gik op. Både Signe Nyholm Thomsen, mor Susanne Nyholm og ekspeditionsleder Jon Lindberg nåede toppen af Kilimanjaro i 5.895 meters højde. - Det var en hård tur. Hold kæft, en hård tur. Der var kriser undervejs, men med vand, snacks og en peptalk nåede vi til toppen, siger Jon Lindberg. Skiltet, der markerer toppen, markerer samtidig, at Signe Nyholm Thomsen har indkasseret sin førstepræmie. Og nu går turen hjem til Nordjylland igen. Du kan se et program om Signes bestigning senere på året på TV2 Nord Salto og på tv2nord.dk/tv. Se første afsnit af "Udfordringen" her - og find hele serien her.

Referat:
Vinderen af TV2 Nords ”Udfordringen” kunne tidligt onsdag morgen plante fødderne på toppen af verdens højeste fritstående bjerg.